1. ปัจจัยความเสี่ยง

การดำเนินธุรกิจของบริษัทฯ อาจต้องเผชิญกับความเสี่ยงต่างๆ
ซึ่งอาจจะส่งผลกระทบต่อผลการดำเนินธุรกิจของบริษัทฯ อย่างไรก็ตาม
อาจมีความเสี่ยงอื่นๆที่อาจเกิดขึ้นในอนาคตซึ่งบริษัทฯไม่อาจทราบได้ในขณะนี้หรือเป็นความเสี่ยงที่บริษัทฯพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักๆจำแนกได้ดังนี้

1.1 ความเสี่ยงจากความผันผวนของราคาสินค้าและวัตถุดิบ

โดยปกติแล้วราคาผลิตภัณฑ์ของบริษัทฯจะเปลี่ยนแปลงสอดคล้องกับราคาวัตถุดิบ อย่างไรก็ตาม
บริษัทฯอาจมีความเสี่ยงหากราคาผลิตภัณฑ์ไม่สามารถปรับตัวให้สอดคล้องกับราคาวัตถุดิบซึ่งจะมีผลกระทบต่อส่วนต่างราคา
(metal margin) และอัตราการทำกำไรของบริษัทฯ ที่ผ่านมาบริษัทฯซื้อม้วนสเตนเลสรีดร้อน
(ซึ่งเป็นวัตถุดิบในการผลิตสเตนเลสรีดเย็น) จากต่างประเทศทั้งหมด โดยบริษัทฯ
ต้องสั่งวัตถุดิบล่วงหน้าประมาณ 2-4 เดือน
ซึ่งอาจทำให้บริษัทฯมีความเสี่ยงหากบริษัทฯซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
ทั้งนี้ บริษัทฯได้มีการติดตามความเคลื่อนไหวในตลาดอย่างใกล้ชิดเพื่อที่จะบริหารความเสี่ยงในส่วนนี้
เช่น บริษัทฯจะสำรองวัตถุดิบไว้ในกรณีที่คาดว่าราคาจะสูงขึ้นในอนาคต
และสั่งวัตถุดิบในอัตราที่น้อยลงในกรณีที่คาดว่าราคาจะลดลงในอนาคต

อย่างไรก็ตาม
บริษัทฯมีสภาพคล่องที่จะสามารถรองรับผลกระทบจากความเสี่ยงจากราคาสินค้าและวัตถุดิบมากขึ้นกว่าเดิม
เนื่องจากภาระหนี้สินของบริษัทฯ ลดลงจากระดับเดิม

1.2 ความเสี่ยงจากการพึ่งพิงการจัดหาวัตถุดิบ

เนื่องจากวัตถุดิบหลักของบริษัทฯ คือ ม้วนสเตนเลสรีดร้อน ซึ่งยังไม่มีการผลิตภายในประเทศ
จึงต้องนำเข้าจากต่างประเทศทั้งหมด
ทำให้มีความเสี่ยงในกรณีที่ผู้ผลิตจากต่างประเทศไม่สามารถจัดส่งวัตถุดิบได้ทันตามความต้องการ
อย่างไรก็ตามในต้นปี 2550 บริษัทฯได้จัดทำสัญญาซื้อขายวัตถุดิบหลักกับบริษัทพอสโก้ ของเกาหลี
เพิ่มเติมจากเดิมที่มีสัญญาซื้อขายวัตถุดิบกับบริษัทอาร์ซิลอร์ ทำให้ความเสี่ยงในกรณีนี้ลดลง
อย่างไรก็ตามบริษัทฯยังคงลดความเสี่ยงลงอีกโดยการติดต่อซื้อขายกับผู้ผลิตวัตถุดิบรายอื่นในยุโรป
เอเชีย และอัฟริกาอย่างต่อเนื่อง

3.  ความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย

    ในปี 2549 ที่ผ่านมานั้น การจำหน่ายผลิตภัณฑ์ในต่างประเทศของบริษัทฯ
    ยังคงดำเนินการผ่านตัวแทนจำหน่ายเดิมคือบริษัท อาร์ซิลอร์ สเตนเลส อินเตอร์เนชั่นแนล
    จำกัด ซึ่งเป็นบริษัทในเครือของกลุ่มอาร์ซิลอร์เพื่อทำการจำหน่ายผลิตภัณฑ์ของบริษัทฯ
    แต่เพียงผู้เดียว (Exclusive) ในตลาดต่างประเทศ (ยกเว้นในประเทศญี่ปุ่น) ทั้งนี้
    กลุ่มอาร์ซิลอร์เป็นผู้ดำเนินธุรกิจเหล็กและสเตนเลสรายใหญ่รายหนึ่งของโลก
    และมีเครือข่ายการจำหน่ายผลิตภัณฑ์ในหลายประเทศทั่วโลก
    โดยกลุ่มอาร์ซิลอร์ได้มีส่วนสำคัญในการจำหน่ายผลิตภัณฑ์ในต่างประเทศของบริษัทฯ
    มาโดยตลอดตั้งแต่บริษัทฯเริ่มเปิดดำเนินกิจการ โดยในปี 2549
    การจำหน่ายผ่านกลุ่มอาร์ซิลอร์ไปยังตลาดต่างประเทศมีสัดส่วน ประมาณร้อยละ 42
    ของการจำหน่ายสเตนเลสทั้งหมดของบริษัทฯ

เพื่อเป็นการรองรับกับการขยายกำลังผลิตที่จะเพิ่มขึ้นในอนาคตอันใกล้และลดความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย
ในปีที่ผ่านมา บริษัทฯอยู่ระหว่างการเจรจากับกลุ่ม อาร์ซิลอร์
ที่จะแต่งตั้งผู้จัดจำหน่ายรายใหม่เพิ่มเติมจากเดิมซึ่งมีเพียงกลุ่มอาร์ซิลอร์เพียงรายเดียว
และขณะเดียวกันบริษัทฯได้ทำการพิจารณาหาผู้จัดจำหน่ายในต่างประเทศเพิ่มเติมขึ้นมาเพื่อเพิ่มช่องทางการจัดจำหน่ายการส่งออกของบริษัทฯให้มากขึ้น
ซึ่งจะส่งผลให้บริษัทฯมียอดขายจากการส่งออกเพิ่มสูงขึ้นตามลำดับ
โดยคาดว่าผู้จัดจำหน่ายในต่างประเทศรายใหม่เหล่านี้สามารถดำเนินการเพิ่มยอดขายใหม่ๆให้กับบริษัทฯได้ตั้งแต่ไตรมาสที่
2 ของปี พ.ศ. 2550 เป็นต้นไป

1.4 ความเสี่ยงจากการเพิ่มกำลังการผลิตสเตนเลสรีดเย็นในตลาดโลก

เนื่องจากสภาพความต้องการสเตนเลสรีดเย็นในตลาดโลกที่มีสูงมากในปัจจุบัน ทำให้ผู้ผลิต
สเตนเลสหลายรายมีการเพิ่มกำลังการผลิตเพื่อตอบสนองความต้องการที่คาดว่าจะเพิ่มขึ้นในอนาคต
โดยเฉพาะการเพิ่มกำลังการผลิตในประเทศจีนที่เป็นผู้บริโภคสเตนเลสรายใหญ่ที่สุดของโลกเพื่อเป็นการทดแทนการนำเข้า
ซึ่งการขยายกำลังการผลิตดังกล่าวจะมีส่วนที่เหลือเพื่อการส่งออกไปยังตลาดต่างประเทศทำให้การแข่งขันมีความรุนแรงขึ้นในอนาคต

ตามที่ได้มีการคาดการณ์กันไว้ในปี 2549 ที่ผ่านมา ผู้ผลิตในประเทศจีนหลายราย
ได้ขยายกำลังผลิตเสร็จสิ้นลง ทำให้ประเทศจีนกลายเป็นผู้ผลิตสเตนเลสรีดเย็นรายใหญ่ที่สุดของโลก
โดยมีกำลังผลิตใกล้เคียงกับความต้องการของตลาดการบริโภคภายในประเทศ
และสามารถลดการพึ่งพาการนำเข้าจากต่างประเทศได้มากขึ้น
อีกทั้งเริ่มมีการส่งออกจากการกำลังการผลิตส่วนเกินด้วย

อย่างไรก็ตาม การเร่งลดสต๊อคสินค้าของผู้ประกอบการทุกระดับในปี 2548
ส่งผลให้ระดับปริมาณสินค้าในมือของผู้ประกอบการส่วนใหญ่ในปี 2549 ลดลงอยู่ในระดับต่ำ
ดังนั้นในช่วงต้นปี 2549 ตลาดสเตนเลสของโลกได้เริ่มฟื้นตัวขึ้นอย่างรวดเร็วตั้งแต่ไตรมาสที่ 2
จากปัจจัยด้านความต้องการใช้งานของสเตนเลสในตลาดสหภาพยุโรป
และสหรัฐอเมริกาที่ได้มีการขยายตัวขึ้นอย่างต่อเนื่องจากการขยายตัวของภาคอุตสาหกรรมต่างๆ
ประกอบกับปัญหาด้านกำลังการผลิตของผู้ผลิตรายใหญ่ในสหภาพยุโรปหลายๆราย
ที่ประสบปัญหาอย่างต่อเนื่องในปี 2549 อาทิเช่น การปิดโรงงานเก่าบางส่วนของกลุ่มอาร์ซิลอร์
ในขณะที่กำลังผลิตใหม่ที่ประเทศเบลเยี่ยมยังไม่สามารถผลิตได้เต็มที่
ทำให้กำลังการผลิตโดยรวมลดลง
อีกทั้งยังเกิดปัญหาอุบัติเหตุอัคคีภัยภายในโรงงานสเตนเลสรีดเย็นของกลุ่ม Thyssen-Krupp
Stainless ซึ่งทำให้กำลังผลิตส่วนหนึ่งหายไปในระหว่างการซ่อมแซม
ในขณะที่การขยายกำลังการผลิตในตลาดสหรัฐอเมริกายังไม่แล้วเสร็จ
ทั้งสองสาเหตุที่กล่าวมานี้ส่งผลให้กำลังการผลิตเกิดการขาดแคลนและทำให้จำเป็นต้องมีการนำเข้ามาทดแทนจากภูมิภาคเอเซียไปยังตลาดหลักทั้งสอง
โดยเฉพาะประเทศจีนได้ทำการส่งออกผลผลิตส่วนเกินไปยังสหรัฐอเมริกาอย่างต่อเนื่องในปีที่ผ่านมา
และส่งผลให้ประเทศจีนกลายเป็นผู้ส่งออกสเตนเลสรีดเย็นรายใหญ่ที่สุดไปยังสหรัฐอเมริกา
อีกทั้งยังสามารถลดความร้อนแรงของการแข่งขันในการขายในภูมิภาคอื่นๆ ลงด้วย

นอกจากนี้ในปี 2549
เพื่อเป็นการลดความร้อนแรงของธุรกิจเหล็กซึ่งเป็นหนึ่งในธุรกิจที่เป็นผู้บริโภคพลังงานรายใหญ่
รัฐบาลจีนจึงได้ดำเนินการออกมาตรการด้านภาษีต่าง ๆ
เพื่อลดการสนับสนุนอุตสาหกรรมส่งออกที่ใช้พลังงานมากเช่นอุตสาหกรรมเหล็ก อาทิเช่น
การปรับลดการคืนภาษีมูลค่าเพิ่มที่จ่ายคืนให้แก่ภาคอุตสาหกรรมสำหรับสินค้าที่ส่งออกลง
หรือมาตรการการเก็บภาษีสำหรับสินค้าส่งออกของอุตสาหกรรมที่มีการบริโภคพลังงานสูง เช่น เหล็ก
เป็นต้น
ทั้งนี้ด้วยมาตรการดังกล่าวนี้เองทำให้ระดับราคาของสินค้าจากประเทศจีนมีราคาสูงขึ้นในตลาดต่างประเทศ
ผลกระทบทางด้านราคาจากผู้ผลิตในประเทศจีนในตลาดส่งออกจะลดลง
ซึ่งน่าจะส่งผลให้ความสามารถในการแข่งขันด้านตลาดส่งออกของบริษัทฯเพิ่มสูงขึ้น

5.  ความเสี่ยงจากการกำหนดเพดานราคาสเตนเลสรีดเย็น

    ในปี 2549 กระทรวงพาณิชย์ยังคงกำหนดให้สเตนเลสรีดเย็นเป็นสินค้าควบคุม
    และต้องทำรายงานแจ้งด้านปริมาณและสถานที่เก็บให้ทราบทุกเดือน
    อีกทั้งยังกำหนดให้มีการแจ้งให้ทราบในกรณีที่มีการเปลี่ยนแปลงราคาล่วงหน้า ไม่น้อยกว่า 7
    วัน โดยระดับราคานี้อาจมีการเปลี่ยนแปลงที่สูงขึ้นได้
    ตามระดับราคาของสเตนเลสรีดเย็นในตลาดโลก

    ในปีที่ผ่านมา
    บริษัทฯได้ทำการยื่นขอปรับราคาเพดานต่อคณะกรรมการควบคุมระดับราคาสินค้าและปริมาณ
    ซึ่งอยู่ภายใต้การกำกับของกรมการค้าภายใน กระทรวงพาณิชย์ ทั้งหมด 2 ครั้ง
    ซึ่งบริษัทฯได้รับความกรุณาจากกรมการค้าภายใน โดยอนุญาตให้บริษัทฯ
    ปรับราคาตามต้นทุนที่เปลี่ยนแปลงด้วยดี อย่างไรก็ตาม ภายหลังการปฏิรูปการปกครองเมื่อวันที่
    19 กันยายน 2549 นั้น
    คณะปฏิรูปการปกครองแผ่นดินอันมีพระมหากษัตริย์ทรงเป็นพระประมุขได้มีคำสั่งฉบับที่ 8 ลงวันที่
    20 กันยายน 2549 เรื่องการห้ามกักตุนสินค้าและขึ้นราคาสินค้าทุกประเภท
    โดยมีวัตถุประสงค์ส่งผลให้มีการควบคุมผู้ผลิตสินค้าภายในประเทศไม่สามารถทำการปรับขึ้นราคาสินค้าได้
    ทำให้ระดับราคาขายหน้าโรงงานถูกคงไว้ตั้งแต่นั้น อย่างไรก็ตาม เมื่อวันที่ 19 ธันวาคม
    2549 คณะรัฐมนตรีได้มีมติเห็นชอบร่างพระราชบัญญัติ
    เพื่อยกเลิกประกาศฉบับดังกล่าวที่นำเสนอโดยกระทรวงพาณิชย์แล้ว
    และร่างพระราชบัญญัติดังกล่าวได้ผ่านการพิจารณาและผ่านความเห็นชอบจากสภานิติบัญญัติแห่งชาติแล้ว
    และอยู่ในขั้นตอนการรอลงพระปรมาภิไธยเพื่อประกาศในราชกิจจานุเบกษาเพื่อให้มีผลบังคับใช้ต่อไป(ณ
    วันที่จัดทำรายงานประจำปี 2549)
    ซึ่งหากขั้นตอนดังกล่าวต้องใช้ระยะเวลาก็จะส่งผลกระทบต่อผลการดำเนินงานของบริษัทฯ ในปี
    2550 ได้
    ทั้งนี้เนื่องจากราคาวัตถุดิบได้มีการปรับตัวเพิ่มขึ้นอย่างต่อเนื่องตามการเพิ่มขึ้นของราคานิกเกิลนับตั้งแต่เดือนกันยายน
    2549 เป็นต้นมา

6.  ความเสี่ยงจากการเปลี่ยนแปลงของอากรตอบโต้การทุ่มตลาดและมาตรการทางภาษี

    เพื่อเป็นการปกป้องความเสียหายต่ออุตสาหกรรมเหล็กภายในประเทศจากการทุ่มตลาดของผู้ผลิตในต่างประเทศ
    ทางรัฐบาลได้มีการประกาศใช้อากรตอบโต้การทุ่มตลาด (Anti-Dumping)
    โดยได้มีประกาศจากคณะกรรมการพิจารณาการทุ่มตลาดและการอุดหนุน
    เรื่องการตอบโต้การทุ่มตลาดสินค้า สเตนเลสรีดเย็นชนิดม้วน แผ่น และแผ่นแถบ
    ที่มีแหล่งกำเนิดจากประเทศญี่ปุ่น สหภาพยุโรป ไต้หวัน และสาธารณรัฐเกาหลี (ฉบับที่ 5)
    พ.ศ. 2546
    ให้มีการเรียกเก็บอากรตอบโต้การทุ่มตลาดกับผู้ผลิตสเตนเลสรีดเย็นบางรายซึ่งนำเข้ามาจากกลุ่มประเทศดังกล่าวขั้นต้น
    เป็นเวลา 5 ปี เริ่มตั้งแต่วันที่ 13 มีนาคม 2546
    โดยมาตรการดังกล่าวส่งผลให้มีการเก็บอากรกับสเตนเลสที่นำเข้าจากต่างประเทศและได้ส่งผลให้ราคาสเตนเลสรีดเย็นที่นำเข้าจากต่างประเทศมีราคาสูงขึ้น
    ซึ่งราคาสินค้านำเข้าที่สูงขึ้นนี้มีส่วนช่วยป้องกันในการทุ่มตลาดของบริษัทต่างชาติ

    ในปี 2548-2549
    คณะกรรมการพิจารณาการทุ่มตลาดและการอุดหนุนได้ทำการการตัดสินคำร้องขอทบทวนอัตราตอบโต้การทุ่มตลาดของผู้ผลิตรายหนึ่ง
    จากประเทศไต้หวันซึ่งพบว่าอัตราส่วนเหลื่อมการทุ่มตลาดได้เปลี่ยนแปลงไปจากเดิม
    จึงออกประกาศเมื่อวันที่ 26 มิถุนายน 2549
    ทำให้มีการปรับลดอัตราอากรตอบโต้การทุ่มตลาดของผู้ผลิตรายนั้นลด ลงเหลือ ร้อยละ 0
    ของราคาซี.ไอ.เอฟ.

    การทบทวนอัตราอากรการทุ่มตลาดในอัตราที่ลดลง
    และการสิ้นสุดของมาตรการการตอบโต้การทุ่มตลาดสินค้าสเตนเลสรีดเย็นชนิดม้วน แผ่น
    และแผ่นแถบ ที่มีแหล่งกำเนิดจากประเทศญี่ปุ่น สห ภาพยุโรป ไต้หวัน และสาธารณรัฐเกาหลี
    (ฉบับที่ 5) พ.ศ. 2546 ที่จะมีอายุครบ 5 ปีในวันที่ 13 มีนาคม 2551
    ทั้งสองกรณีจะส่งผลให้ราคาสเตนเลสรีดเย็นที่นำเข้าจากต่างประเทศมีราคาที่ต่ำลง
    และจะนำไปสู่การแข่งขันภายในประเทศที่รุนแรงขึ้น ซึ่งอาจจะส่งผลกระทบต่อบริษัทฯ
    ในอนาคต
    เนื่องจากการนำเข้าที่สูงขึ้นในอนาคตอันเป็นผลมาจากการแข่งขันที่เพิ่มขึ้นในภูมิภาคเอเซีย
    ซึ่งทางบริษัทฯ จะต้องติดตามข้อมูลทางการตลาด การแข่งขันอย่างรวดเร็วและใกล้ชิดต่อไป
    หากในกรณีที่มีการทุ่มตลาดอีกในอนาคต ไม่ว่าจะจากผู้ผลิตรายเดิมหรือรายใหม่ก็ตาม
    จะทำให้บริษัทฯ
    สามารถหาข้อมูลมาร้องเรียนต่อคณะกรรมการพิจารณาการทุ่มตลาดและการอุดหนุน
    ให้ทำการเปิดการไต่สวนในรอบใหม่ได้ทันท่วงทีต่อไป

7.  ความเสี่ยงจากการเปิดเขตการค้าเสรี

    ปัจจุบันภาษีนำเข้าสเตนเลสรีดเย็นของประเทศไทยยังคงอยู่ที่ร้อยละ 5
    จากการเจรจาการเปิดเขตเสรีทางการค้าในหลายๆ ครั้ง อาทิ เช่น ไทย-ญี่ปุ่น ไทย-อินเดีย
    ไทย-จีน ผู้ผลิตในอุตสาหกรรมเหล็กภายในประเทศ รวมทั้งบริษัทฯ
    ได้ร้องขอให้รัฐบาลกำหนดสินค้าเหล็กไว้อยู่ในรายการสินค้าอ่อนไหว
    ซึ่งอุตสาหกรรมเหล็กทั้งระบบต้องการระยะเวลาในการปรับตัว
    ให้สามารถแข่งขันกับประเทศคู่ค้าที่ไทยจะทำการเปิดเขตการค้าเสรีด้วยก่อนที่จะทำการปรับลดภาษีลง
    และได้รับการตอบสนองจากภาครัฐด้วยดี อย่างไรก็ตาม บริษัทฯ เชื่อว่าจากการที่บริษัทฯ
    มีเทคโนโลยีการผลิตที่ทันสมัย การจัดการต้นทุนที่มีประสิทธิภาพ
    ตลอดจนการส่งเสริมพัฒนาให้บุคลากรของบริษัทฯ
    ให้มีทักษะและความชำนาญที่เพิ่มขึ้นอย่างต่อเนื่อง จะช่วยส่งผลให้บริษัทฯ
    สามารถทำการแข่งขันทั้งตลาดภายในประเทศและตลาดส่งออกได้ดี เนื่องจากสินค้าที่บริษัทฯ
    ผลิตอยู่ได้รับการยอมรับทั้งในด้านคุณภาพ ราคา
    และกำหนดส่งมอบที่รวดเร็วจากกลุ่มลูกค้าในประเทศที่ทำการเจรจาอยู่ ดังนั้น
    หากมีการเปิดเสรีทางการค้า บริษัทฯ
    จะยังคงมีความได้เปรียบอยู่ในแง่ความสามารถในการผลิตสินค้าที่มีระดับคุณภาพสูง
    ตรงตามความต้องการของลูกค้า
    ดังนั้นหากภาครัฐสามารถเจรจาการเปิดเสรีการค้าที่จะก่อให้เกิดการแข่งขันที่เป็นธรรมแก่ประเทศไทยให้สามารถส่งสินค้าไปจำหน่ายได้โดยปราศจากข้อกีดกันแล้ว
    น่าจะเป็นประโยชน์ต่อโอกาสและช่องทางในการจำหน่ายของบริษัทฯ ให้ขยายตัวเพิ่มขึ้น
    ทั้งนี้เนื่องมาจากระดับประชากรของประเทศคู่ค้าที่เจรจานั้นมีรายได้สูงและต้องการใช้สินค้าที่มีคุณภาพเพิ่มขึ้นตามความมั่นคั่งทางเศรษฐกิจของประเทศนั้นๆ

    ในปี 2549 นี้การเจรจาเขตการค้าเสรีต่างๆ ได้มีความคืบหน้าไปมาก อาทิเช่น
    เขตการค้าเสรี ไทย-ญี่ปุ่น (JTEPA) ซึ่งทั้งสองฝ่ายสามารถบรรลุข้อตกลงร่วมกันได้
    แต่ยังคงอยู่ในระหว่างขั้นตอนการลงนามเนื่องจากความไม่พร้อมของคณะรัฐบาลทั้งสองฝ่าย
    ในขณะที่ขั้นตอนการเจรจาที่ยังไม่แล้วเสร็จยังคงมีอีกมาก อาทิเช่น
    เขตการค้าเสรีอาเซียน-เกาหลีในส่วนของประเทศไทย เขตการค้าเสรีไทย-อินเดีย
    เขตการค้าเสรีอาเซียน-บิมเทค เป็นต้น ซึ่งทั้งหมดนี้บริษัทฯ
    ได้ดำเนินการติดตามอย่างใกล้ชิดมาตลอด

8.  ความเสี่ยงจากการเปลี่ยนแปลงของอัตราแลกเปลี่ยน

    บริษัทฯ มีการนำเข้าม้วนสเตนเลสรีดร้อนทั้งหมดจากต่างประเทศ
    ซึ่งราคาซื้อวัตถุดิบจะถูกกำหนดในรูปเงินตราต่างประเทศ
    ในขณะที่ราคาการจำหน่ายสเตนเลสรีดเย็นสำหรับสินค้าทั้งในประเทศและต่างประเทศจะถูกกำหนดโดยอ้างอิงกับราคาตลาดโลกซึ่งอยู่ในรูปเงินตราต่างประเทศเช่นกัน
    ดังนั้น
    ความเสี่ยงในด้านผลกระทบจากความผันผวนของอัตราแลกเปลี่ยนต่อประเด็นดังกล่าวจึงอยู่ในขอบเขตจำกัด
    อย่างไรก็ตาม
    ช่วงระยะเวลาของการจ่ายเงินและรับเงินสำหรับการจัดซื้อวัตถุดิบและการจำหน่ายผลิตภัณฑ์โดยปกติของบริษัทฯ
    จะมีระยะเวลาห่างกันประมาณ 30 วัน ดังนั้น
    การเปลี่ยนแปลงของอัตราแลกเปลี่ยนในช่วงเวลาดังกล่าวอาจทำให้ต้นทุนวัตถุดิบไม่สอดคล้องกับราคาการจำหน่ายผลิตภัณฑ์

    อย่างไรก็ตามบริษัทฯ ได้มีการทำสัญญาซื้อเงินตราต่างประเทศล่วงหน้าเป็นครั้งคราว
    เพื่อป้องกันความเสี่ยงของราคาวัตถุดิบและราคาขายสินค้าสำเร็จรูป
    ในกรณีที่อัตราแลกเปลี่ยนมีความผันผวนมากผิดปกติ

9.  ความเสี่ยงจากการมีกลุ่มผู้ถือหุ้นรายใหญ่

    ในปัจจุบัน กลุ่มมหากิจศิริ ถือหุ้นในบริษัทฯรวมกันคิดเป็นประมาณร้อยละ 65.68
    ของทุนชำระแล้วของบริษัทฯ
    จึงทำให้กลุ่มมหากิจศิริสามารถควบคุมมติที่ประชุมผู้ถือหุ้นได้เกือบทั้งหมด
    ไม่ว่าจะเป็นเรื่องการแต่งตั้งกรรมการ
    หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
    ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4
    ของที่ประชุมผู้ถือหุ้น อย่างไรก็ดี ผู้ถือหุ้นทุกกลุ่มย่อมมีจุดประสงค์เดียวกันคือ
    ต้องการบริหารธุรกิจให้เป็นประโยชน์กับบริษัทฯสูงสุด
    กล่าวคือมีประสิทธิภาพและก่อให้เกิดผลกำไรสูงสุดจากการประกอบการ
    เพื่อการจ่ายเงินปันผลกับผู้ถือหุ้นทุกท่านและเพื่อความมั่นคงของบริษัทฯ ในระยะยาว